V dňoch 25.07. až 01.08. 2026 sa vo vašej obci Bara uskutoční 50. ročník Východoslovenského tábora ochrancov prírody (Vs TOP). Účastníci tábora budú ubytovaní pod stanmi v lokalite Majer Bara. V týchto dňoch bude vo vašej obci väčší pohyb ľudí aj áut.
Činnosť tábora spočíva v prieskume životného prostredia v Chránenej krajinnej oblasti Latorica, na území ktorej sa nachádza aj vaša obec. Účastníci tábora sa od pondelka 27.07. až do piatka 31.07.2026 vydávajú pod vedením jednotlivých odborníkov v skupinách do terénu a mapujú výskyt rôznych živočíchov (cicavcov, obojživelníkov, vtákov, hmyzu atď.), rastlín aj minerálnych hornín v oblasti. Vykonávajú tak inventúru všetkého čo sa v danej oblasti vyskytuje. Účastníci sa zároveň pod vedením odborníkov oboznamujú s miestnou prírodou. Učia sa ju poznávať a aj chrániť.
Sme radi, že vaša obec prostredníctvom starostu Mgr. Ľudovíta Sütőa nám umožnila túto prospešnú činnosť. Preto vám ponúkame možnosť aby deti z vašej obce alebo deti, ktoré sú u vás na prázdninách mohli sa v prípade záujmu zúčastniť tejto činnosti. Radi ich privítame. Prosíme ich však, aby sa u nás pred nástupom do terénu zaregistrovali. Odchody do terénu sa začínajú väčšinou ráno o 9.00 hod. Návrat býva do 15.00 hod.
V tie isté dni večer o 20.00 hod. sa budú konať v Majeri Bara aj prezentácie a rôzne prednášky na témy o prírode. Na týchto prednáškach radi privítame aj dospelých obyvateľov vašej obce.
Veríme, že sa nám spolu podarí vytvoriť priaznivú a prajnú atmosféru.

